Vurdering af de foranstaltninger, som DET FORENEDE KONGERIGE har truffet som reaktion på Rådets henstilling af 19. juni 2015 med henblik på at bringe situationen med et uforholdsmæssigt stort underskud til ophør

MEDDELELSE FRA KOMMISSIONEN

Vurdering af de foranstaltninger, som DET FORENEDE KONGERIGE har truffet som reaktion på Rådets henstilling af 19. juni 2015 med henblik på at bringe situationen med et uforholdsmæssigt stort underskud til ophør

1.Indledning

Den 19. juni 2015 rettede Rådet en henstilling til Det Forenede Kongerige efter traktatens artikel 126, stk. 7, om at bringe det uforholdsmæssigt store underskud til ophør inden 201617. Det Forenede Kongerige fik henstilling om at nå et samlet underskud på 4,1 % af BNP i 2015-16 og 2,7 % af BNP i 2016-17. Baseret på den makroøkonomiske prognose, der lå til grund for Rådets henstilling, svarer dette til en forbedring af den strukturelle saldo med 0,5 % af BNP i 2015-16 og 1,1 % af BNP i 2016-17. Rådet fandt ikke, at der var behov for yderligere foranstaltninger, ud over dem der allerede var indeholdt i regeringens budgetter og autumn statements frem til og inklusive budgettet for 2015.

I medfør af artikel 3, stk. 4a, i Rådets forordning (EF) nr. 1467/97 fastsatte Rådet den 15. oktober 2015 som Det Forenede Kongeriges frist til at aflægge udførlig rapport om de foranstaltninger, der er truffet under landets konsolideringsstrategi. På den fastsatte dato indgav myndighederne en rapport til Kommissionen, der fremhæver de foranstaltninger, der er truffet for at opfylde Rådets mål.

Kommissionen har gennemgået Det Forenede Kongeriges budgetstrategi på basis af oplysningerne i rapporten om de trufne foranstaltninger og den økonomiske prognose fra Office for Budget Responsibility (OBR) for at undersøge, om Det Forenede Kongerige har efterkommet Rådets henstilling af 19. juni 2015.

2.Foranstaltninger i rapporten og opdaterede budgetfremskrivninger

I rapporten om de foranstaltninger, der er truffet, bekræftes den budgetstrategi, som var beskrevet i sommerbudgettet, og som sigter mod en korrektion af det uforholdsmæssigt store underskud inden 2016-17 i overensstemmelse med Rådets frist. Rapporten indeholder ingen nye foranstaltninger siden offentliggørelsen af den nye regerings budget den 8. juli. Den indeholder dog en oversigt over de foranstaltninger, der implementerer Rådets henstilling af 19. juni 2015. Til trods for at henstillingen ikke indeholdt noget krav om yderligere foranstaltninger til at bringe det uforholdsmæssigt store underskud ned under 3 % af BNP, blev der i budgettet bebudet yderligere foranstaltninger med henblik på at nedbringe underskuddet endnu mere i 2016-17 med 5 mia. GBP (0,25 % af BNP) i velfærdsbesparelser og 1 mia. GBP (0,05 % af BNP) i nettoskattestigninger.

Hovedparten af gevisnten fra velfærdsbesparelser i 2016-17 skal hentes ved at reducere indkomsttærsklerne for skattefradrag og beskæftigelsesfradrag under Universal Creditordningen (2,9 mia. GBP) og ved at hæve reduktionssatsen ("taper rate") for skattefradragene til 48 % (1,5 mia. GBP). Den vigtigste nye skatteforanstaltning, der præsenteres i budgettet, er en stigning i afgiften af forsikringspræmier fra 6 % til 9,5 %. Den træder i kraft den 1. november 2015, således at en del af det tilskrives 2015-16 og resten 2016-17, dvs. henholdsvis 0,5 mia. GBP og 1 mia. GBP.

I lyset af oplysningerne om de trufne foranstaltninger i rapporten ventes det offentlige underskud ifølge Kommissionens efterårsprognose 2015 at falde til 3,9 % af BNP i 2015-16 og til 2,4 % af BNP i 2016-17, hvilket er bedre end målene for det samlede underskud på henholdsvis 4,1 % og 2,7 % af BNP i Rådets henstilling.

Risiciene for budgetudsigterne for 2015-16 og 2016-17, som de fremgår af Kommissionens efterårsprognose 2015, lader overordnet set til at være afbalancerede med undtagelse af visse implementeringsrisici. Der ventes ingen større udgiftsoverskridelser, men de økonomiske resultater er dog udsat for både positive og negative risici. På den ene side kan et højere investeringsniveau end ventet medføre større vækst, men på den anden side risikerer en stærk valuta at hæmme eksporten mere end ventet.

3.Vurdering af de trufne foranstaltninger

På grundlag af oplysningerne i rapporten anslås det samlede underskud i Kommissionens forårsprognose at udgøre 3,9 % af BNP i 2015-16, og 2,4 % af BNP i 2016-17, hvilket er bedre end Rådets mål. Tilpasningen af den strukturelle saldo ventes ligeledes at være bedre end fastsat i Rådets henstilling i begge år.

Ifølge Kommissionens efterårsprognose 2015 ventes den strukturelle saldo at bedres med 0,7 % af BNP i 2015-16 og 1,3 % af BNP i 2016-17, hvilket er over indsatsen på henholdsvis 0,5 % og 1,1 % af BNP som fastsat i Rådets henstilling.

Eftersom både det samlede underskud og tilpasningen af den strukturelle saldo ventes at opfylde målene i Rådets henstilling i 2015-16 og 2016-17, er det ikke nødvendigt at foretage en grundig analyse af den finanspolitiske indsats. I henhold til den i fællesskab aftalte metode er kombinationen af opfyldelsen af underskudsmålet og den underliggende forbedring af den strukturelle saldo tilstrækkelig til at fastslå, at der er truffet virkningsfulde foranstaltninger som reaktion på Rådets henstilling.

Tabel 1. Sammenligning af budgetfremskrivninger

4.

Konklusioner

Rapporten om de trufne foranstaltninger, som blev fremlagt af Det Forenede Kongerige den 19. oktober 2015, bekræfter regeringens planer om at korrigere det uforholdsmæssigt store underskud inden for Rådets frist i 2016-17 og indeholder nærmere enkeltheder om de foranstaltninger, der danner grundlaget for budgetstrategien. Der var ikke behov for yderligere foranstaltninger for at efterkomme Rådets henstilling, men der blev alligevel bebudet yderligere foranstaltninger i juli-budgettet, som også er indeholdt i rapporten om trufne foranstaltninger.